**Ιδιωτική κεφαλαιουχική εταιρεία (ΙΚΕ)**

**Η ΙΚΕ έχει νομική προσωπικότητα και είναι εμπορική**

Με το δεύτερο μέρος (άρθρα 43-120) του Ν. 4072/2012 θεσπίσθηκε νέα εταιρική μορφή, η ιδιωτική κεφαλαιουχική εταιρεία (ΙΚΕ), η οποία έχει νομική προσωπικότητα και είναι εμπορική, ακόμη και αν ο σκοπός της δεν είναι εμπορική επιχείρηση. Στην ΙΚΕ απαγορεύεται η άσκηση επιχειρήσεως για την οποία έχει ορισθεί από τον νόμο αποκλειστικά άλλη εταιρική μορφή (άρθρο 1 § 1 Ν. 4072/2012), όπως οι τραπεζικές, ασφαλιστικές, αθλητικές, αμοιβαίων κεφαλαίων κ.ά.

**Περιορισμένη η ευθύνη των εταίρων της ΙΚΕ**

Oι εταίροι της ΙΚΕ δεν ευθύνονται για τα χρέη της, με την επιφύλαξη του άρθρου 79, που προβλέπει εγγυητικές εισφορές, μέσω των οποίων ο εταίρος αναλαμβάνει ευθύνη για τα χρέη της εταιρείας μέχρις ενός ορισμένου ποσού, το οποίο αναφέρεται στο καταστατικό.

**Μονοπρόσωπη ΙΚΕ**

Η ΙΚΕ μπορεί να συσταθεί και από ένα μόνο πρόσωπο (φυσικό ή νομικό), δηλ. να είναι εξ αρχής μονοπρόσωπη ή να καταστεί μεταγενέστερα μονοπρόσωπη.

**Κατώτατο όριο κεφαλαίου ενός (1) ευρώ**

Η ΙΚΕ έχει πάντοτε κεφάλαιο, με κατώτατο όριο εταιρικού κεφαλαίου ενός (1) ευρώ, που αντιστοιχεί σε ένα εταιρικό μερίδιο.

**Σύσταση ΙΚΕ**

Η ιδιωτική κεφαλαιουχική εταιρεία συνιστάται από ένα ή περισσότερα φυσικά ή νομικά

πρόσωπα. Η σύσταση της ΙΚΕ μπορεί να γίνει και με ιδιωτικό έγγραφο (συμφωνητικό).

Υποχρεωτικά με συμβολαιογραφικό έγγραφο γίνεται μόνον αν τούτο επιβάλλεται από ειδική διάταξη νόμου, όπως π.χ. αν εισφέρεται εμπράγματο δικαίωμα επί ακινήτου. Για τη διαδικασία σύστασης εφαρμόζονται οι διατάξεις του άρθρου 5α του Ν. 3853/2010 (που προστέθηκε με το άρθρο 117 § 3 του Ν. 4072/2012), δηλ. η σύσταση γίνεται μέσω της αρμόδιας υπηρεσίας του ΓΕΜΗ. Με την εγγραφή της ΙΚΕ στο ΓΕΜΗ, αυτή αποκτά νομική προσωπικότητα. Το συστατικό έγγραφο της ΙΚΕ πρέπει να περιέχει το καταστατικό αυτής. Η ΙΚΕ υποχρεούται να αποκτήσει εταιρική ιστοσελίδα μέσα σε έναν μήνα.

**Επωνυμία της ΙΚΕ**

Η επωνυμία αυτής σχηματίζεται είτε από το όνομα ενός ή περισσότερων εταίρων είτε από το αντικείμενο της επιχείρησης που ασκεί. «Φανταστική» επωνυμία είναι, επίσης, επιτρεπτή.

Στην επωνυμία πρέπει να περιέχονται οι λέξεις ολογράφως «Ιδιωτική Κεφαλαιουχική

Εταιρεία» ή σε συντομία «ΙΚΕ». Αν η εταιρεία είναι μονοπρόσωπη, στην επωνυμία προστίθεται και η λέξη «Μονοπρόσωπη». Στην αγγλική γλώσσα προστίθενται οι λέξεις

«Private Company» ή η ένδειξη «PC» και στη μονοπρόσωπη οι λέξεις «Single Member

Private Company» (βλ. άρθρο 44 Ν. 4072/2012).

**Εδρα και Διάρκεια της ΙΚΕ**

Η ιδιωτική κεφαλαιουχική εταιρεία έχει την έδρα της στον δήμο που αναφέρεται στο

καταστατικό της, αλλά δεν υποχρεούται να έχει την πραγματική της έδρα στην Ελλάδα (βλ άρθρο 45 Ν. 4072/2012). Τούτο σημαίνει ότι δεν είναι απαραίτητο να συμπίπτει η

καταστατική έδρα με την πραγματική έδρα της ΙΚΕ. Η διάρκεια της ΙΚΕ είναι ορισμένου

χρόνου και εάν δεν ορίζεται στο καταστατικό, θεωρείται δωδεκαετής (12 ετών) από τη

σύστασή της (άρθρο 46 Ν. 4072/2012).

**Σκοπός της ΙΚΕ**

Μεταξύ των στοιχείων που πρέπει να περιλαμβάνει το καταστατικό της ΙΚΕ είναι και ο

σκοπός αυτής (άρθρο 50 Ν. 4072/2012). Ως έχουσα την εμπορική ιδιότητα, η ΙΚΕ μπορεί να ασκεί κάθε είδους επιχειρηματική δράση, εκτός εκείνων των δραστηριοτήτων για την άσκηση των οποίων έχει ορισθεί από τον νόμο αποκλειστικά άλλη εταιρική μορφή (άρθρο 43 § 1 Ν. 4072/2012). Η ΙΚΕ μπορεί να έχει ως αντικείμενο και σκοπό μη εμπορικό, αλλά εάν ο σκοπός της είναι παράνομος ή αντίκειται στη δημόσια τάξη κηρύσσεται άκυρη με απόφαση του δικαστηρίου.

**Διαδικασία σύστασης μέσω της υπηρεσίας μίας στάσης**

Η διαδικασία σύστασης της ΙΚΕ περιγράφεται λεπτομερώς στο άρθρο 50Α του Ν. 3853/2010, που προστέθηκε με το άρθρο 117 § 2 του Ν. 4072/2012. Εάν η σύσταση της ΙΚΕ γίνεται με ιδιωτικό έγγραφο, η όλη διαδικασία διεκπεραιώνεται από την υπηρεσία μίας στάσης του ΓΕΜΗ. Εάν η σύσταση έγινε - κατ’ επιταγήν τού νόμου ή κατ’ επιθυμίαν των εταίρων – με συμβολαιογραφικό έγγραφο, ο συμβολαιογράφος ενεργεί ως υπηρεσία μίας στάσης.

**Η δημοσιότητα της ΙΚΕ γίνεται με εγγραφή στο ΓΕΜΗ**

Με την καταχώρηση της εταιρείας στο ΓΕΜΗ, αυτή αποκτά νομική προσωπικότητα (βλ.

άρθρα 52 Ν. 4072/2012 και 15 § 1 Ν. 3419/2005).

**ΚΑΤΑΣΤΑΤΙΚΟ ΙΚΕ**

Κατά την ίδρυση της ΙΚΕ ο εκάστοτε ιδρυτής θα πρέπει να έχει συγκεντρώσει ένα σύνολο στοιχείων και χαρακτηριστικών, τα οποία θα αφορούν την εταιρεία του. Τα εν λόγω στοιχεία και χαρακτηριστικά θα συµπεριληφθούν στο καταστατικό της εταιρείας. Η παραπάνω προκαταρκτική διαδικασία είναι καίριας σηµασίας καθώς το καταστατικό της ΙΚΕ αποτελεί το πιο σηµαντικό νοµικό έγγραφο για τη σύσταση της εταιρείας. Εκεί αναφέρονται οι όροι και οι προϋποθέσεις για τη λειτουργία της εταιρείας.

Πιο συγκεκριµένα, εµπεριέχει όλα τα βασικά θέµατα σχετικά µε τις εταιρικές σχέσεις, τη διοίκηση της εταιρίας κλπ.

«Σύµφωνα µε το άρθρο 50 του ν. 4072/2012 το καταστατικό της Ι.Κ.Ε. πρέπει να περιέχει τουλάχιστον:

- το ονοµατεπώνυµο, τη διεύθυνση κατοικίας και την τυχόν ηλεκτρονική διεύθυνση των εταίρων. Εάν η εταιρία συστήνεται ως µονοπρόσωπη, το όνοµα του µοναδικού εταίρου υποβάλλεται σε δηµοσιότητα δια του Γ.Ε.ΜΗ. (άρθρο 43 παρ. 4)

- την εταιρική επωνυµία (άρθρο 44)

- την έδρα της εταιρίας, τον σκοπό της, την ιδιότητά της ως Ιδιωτική Κεφαλαιουχική Εταιρία

- τις εισφορές των εταίρων κατά κατηγορία εισφορών και την αξία τούτων (άρθρα 77 έως και 79)

- το κεφάλαιο της εταιρίας, τον συνολικό αριθµό των εταιρικών µεριδίων

- τον αρχικό αριθµό των µεριδίων κάθε εταίρου και το είδος της εισφοράς που αυτά εκπροσωπούν

- τον τρόπο διαχείρισης και εκπροσώπησης της εταιρίας (άρθρα 55 έως και 64)

- τη διάρκεια της εταιρίας

**Διαχείριση και εκπροσώπηση της ΙΚΕ - Διαχειριστές**

Στη διαχείριση και εκπροσώπηση της ΙΚΕ αναφέρονται τα άρθρα 55-67 του Ν. 4072/2012 με πολλές λεπτομέρειες, ιδίως όσον αφορά στα πρόσωπα που μπορούν να διορισθούν διαχειριστές, τον τρόπο διορισμού, ανάκλησης και αντικατάστασης αυτών, την εξουσία, την αμοιβή και την υποχρέωση πίστεως που οφείλουν, την ευθύνη τους έναντι της εταιρείας και την απαλλαγή τους από την ευθύνη αυτή.

Όσον αφορά τη διαχείριση και τη διοίκηση της ΙΚΕ, αρµόδιος για αυτές είναι κατά κύριο λόγο ο εκάστοτε διοριζόµενος διαχειριστής. Μέσα στο καταστατικό της εταιρείας αναφέρεται το πώς εκπροσωπείται, διοικείται και διαχειρίζεται η κάθε ΙΚΕ. Εκτός από αυτά, αναφέρονται οι ευθύνες και οι υποχρεώσεις του διαχειριστή µετά από τον διορισµό του από την καταστατική συνέλευση. Ο κάθε διαχειριστής προσπαθεί να διοικήσει και να διαχειριστεί µε όσο πιο σωστό τρόπο µπορεί την εταιρεία και την περιουσία της. Γι’ αυτό το λόγο, είναι και υπόλογος για κάθε πράξη και ενέργειά του.

Στα άρθρα 55-67 του Ν.4072/2012 αναφέρονται όλα τα απαραίτητα στοιχεία που αφορούν τον διορισµό και τον τρόπο διορισµού των διαχειριστών, τις υποχρεώσεις και τις ευθύνες αυτών σχετικά µε τα εταιρικά ζητήµατα, την ανάκληση και την αντικατάσταση τους καθώς και την απαλλαγή τους από τις ευθύνες που φέρουν.

Θα πρέπει επίσης να αναφερθεί ότι ο διαχειριστής µπορεί να µην είναι απαραίτητα εταίρος, αλλά οποιοσδήποτε θεωρείται κατάλληλος και επιλέγεται για τη συγκεκριµένη θέση. Σηµαντικό είναι επίσης ότι ο διαχειριστής δεν λαµβάνει κάποια αµοιβή για το έργο που επιτελεί και ότι έχει το δικαίωµα να αναθέτει διάφορες αρµοδιότητες στους εταίρους ή σε τρίτους, αν κρίνει απαραίτητο, για τη σωστή λειτουργία και τη διοίκηση της κάθε ΙΚΕ. Εκτός από αυτά, ο διαχειριστής φέρει προσωπική, ποινική και αστική ευθύνη σε φορολογικούς και ασφαλιστικούς φορείς.

Ένα άλλο σημαντικό όργανο για τη διοίκηση και τη διαχείριση της ΙΚΕ είναι η συνέλευση. Κάθε διαχειριστής μπορεί να συγκαλέσει συνέλευση οκτώ (8) ηµέρες πριν από τη διεξαγωγή της και ενημερώνει τους εταίρους είτε µέσω ηλεκτρονικού ταχυδρομείου (email) είτε αυτοπροσώπως. Επιπλέον, η συνέλευση δύναται να διεξαχθεί εξ αποστάσεως.

Τέλος, για τη σωστή διοίκηση και διαχείριση της ΙΚΕ τηρούνται αθεώρητα εταιρικά βιβλία και βιβλία µε τα πρακτικά των συνελεύσεων. Τα βιβλία διατίθενται πάντα και σε ηλεκτρονική εκτός από έντυπη µορφή.

**Ασφάλιση Μελών και Διαχειριστών της ΙΚΕ**

Σύµφωνα µε το άρθρο 58 του Ν. 4072/2012, διαχειριστής της ΙΚΕ µπορεί να είναι µόνο φυσικό πρόσωπο, εταίρος ή µη. Στην ασφάλιση του OΑΕΕ υπάγονται υποχρεωτικά οι διαχειριστές της ΙΚΕ και ο µοναδικός εταίρος µονοπρόσωπης ΙΚΕ, και προαιρετικά, οι εταίροι της πολυπρόσωπης ΙΚΕ.

Όσον αφορά τα δικαιώµατα και τις υποχρεώσεις συµµετοχής σε ΙΚΕ, πρέπει να σηµειωθεί ότι «τα εταιρικά µερίδια παρέχουν ίσα δικαιώµατα και υποχρεώσεις, ανεξάρτητα από το είδος της εισφοράς στην οποία αντιστοιχούν» . Σε περίπτωση που οι εταίροι θέλουν ή πρέπει να έχουν νέες υποχρεώσεις και δικαιώµατα είναι απαραίτητο να τροποποιηθεί το καταστατικό της εταιρείας και να συµφωνήσουν για αυτή την τροποποίηση και οι υπόλοιποι εταίροι. Στις εν λόγω τροποποιήσεις, εκτός από τα δικαιώματα και τις υποχρεώσεις των εταίρων περιλαμβάνονται η αύξηση και η μείωση του κεφαλαίου.

Κάθε εταίρος έχει το δικαίωµα να ενηµερώνεται και να λαµβάνει τα απαραίτητα στοιχεία σχετικά µε τα ζητήµατα της εκάστοτε εταιρείας, που συζητούνται και περιλαµβάνονται στις διάφορες συνελεύσεις της. Αυτό πραγµατοποιείται είτε αυτοπροσώπως είτε µέσω κάποιου εκπροσώπου. Εκτός από αυτό, έχει το δικαίωµα στον έλεγχο και στην επανεξέταση των βιβλίων και των εταιρικών εγγράφων. Στο σηµείο αυτό θα πρέπει να αναφερθεί ότι η εκάστοτε εταιρεία µπορεί να αρνηθεί και ο εταίρος να µην µπορεί να λάβει καµία πληροφορία και να µην έχει πρόσβαση στα εταιρικά βιβλία, αν κάτι τέτοιο θεωρηθεί ζηµιογόνο για την εταιρεία.

Αναφορικά µε το εταιρικό µερίδιο, αυτό ενδέχεται να ποικίλει ανάλογα µε την αξία εισφοράς του. Σε µία ΙΚΕ δεν είναι απαραίτητο να υπάρχουν ή να βρίσκονται στην ίδια αναλογία και τα τρία είδη εισφορών. Κάθε εταίρος της ΙΚΕ που διαθέτει το ένα δέκατο (1/10) του συνολικού αριθµού των εταιρικών µεριδίων µπορεί να διορίσει µέσω του δικαστηρίου έναν ορκωτό ελεγκτή-λογιστή. Με αυτόν τον τρόπο, εν λόγω ελεγκτής-λογιστής θα ελέγξει αν συντελείται οποιουδήποτε είδους παράβαση είτε αναφορικά µε το καταστατικό είτε αναφορικά µε τη λειτουργία της εταιρείας. Αφού διενεργηθεί ο ανωτέρω έλεγχος, θα συντάξει την αντίστοιχη έκθεση ελέγχου και θα την κοινοποιήσει στους ιδρυτές/µέλη και στην εταιρεία.

Επίσης, δεν θα πρέπει να παραληφθεί ο διορισµός και η ανάκληση του διαχειριστή από κάθε εταίρο, µε την επιφύλαξη του άρθρου 60 του Ν.4072/2012. Κάθε εταίρος έχει επίσης τη δυνατότητα να αποκλείσει και να διώξει κάποιον άλλον εταίρο από την εταιρεία.

Εκτός από αυτά, ο εταίρος και µόνο αυτός αποφασίζει για το πότε θα προχωρήσει σε λύση της εταιρείας του ή για το αν θα υπάρξει παράταση της διάρκειάς της ή για το αν θα συγχωνευθεί µε άλλη εταιρεία.

Τέλος, κάθε εταίρος φέρει ευθύνη για το ποιος θα είναι ο διαχειριστής της εταιρείας του και µέχρι πότε θα είναι διαχειριστής. Εκτός από τη διαχείριση της εταιρείας του, ο εταίρος είναι αρµόδιος και για τα οικονοµικά ζητήµατα της. Πιο συγκεκριµένα, ο εταίρος είναι αυτός που εγκρίνει τις ετήσιες οικονοµικές καταστάσεις, επιλέγει τον τρόπο που διανέµονται τα κέρδη και όπως αναφέρθηκε και προηγουµένως διορίζει τον ελεγκτή-λογιστή.

**Κεφάλαιο της ΙΚΕ - Εταιρικά μερίδια - Εισφορές εταίρων**

1. Η ΙΚΕ έχει κεφάλαιο τουλάχιστον ενός (1) ευρώ (άρθρο 43). Σε περίπτωση πολύ μικρού κεφαλαίου σε μετρητά (και σε είδος), τα άλλα δύο είδη προσφορών εταίρων

(εξωκεφαλαιακές και εγγυητικές) μπορούν να βοηθήσουν την πιστοληπτική ικανότητα και τη λειτουργία, γενικότερα, της εταιρείας.

2. Oι εισφορές των εταίρων της ΙΚΕ μπορεί να είναι τριών ειδών:

α) Κεφαλαιακές εισφορές σε μετρητά ή σε είδος, που σχηματίζουν το εταιρικό κεφάλαιο

(άρθρο 77).

β) Εξωκεφαλαιακές εισφορές, οι οποίες συνίστανται σε παροχές που δεν μπορούν να

αποτελέσουν αντικείμενο κεφαλαιακής εισφοράς, όπως απαιτήσεις που προκύπτουν από

ανάληψη υποχρέωσης εκτέλεσης εργασιών ή παροχής υπηρεσιών. Η αξία των εισφορών

αυτών καθορίζεται στο καταστατικό (άρθρο 78).

γ) Εγγυητικές εισφορές, οι οποίες συνίστανται στην ανάληψη ευθύνης έναντι των τρίτων για χρέη της εταιρείας μέχρι το ποσό που ορίζεται στο καταστατικό (άρθρο 79).

3. Εταιρικά μερίδια.

Το αρχικό καταστατικό της εταιρείας πρέπει να αναφέρει τον συνολικό αριθμό εταιρικών μεριδίων, που συνιστούν το αρχικό εταιρικό κεφάλαιο, καθώς και το είδος

εισφοράς που τα μερίδια αυτά εκπροσωπούν και ακόμη τον αριθμό μεριδίων κάθε εταίρου.

Κάθε εταιρικό μερίδιο έχει ονομαστική αξία τουλάχιστον ένα (1) ευρώ και αυτό ισχύει για όλα τα είδη των εισφορών. Τα εταιρικά μερίδια δεν μπορούν να παρασταθούν με μετοχές, αλλά η εταιρεία μπορεί να χορηγεί έγγραφο σε κάθε εταίρο για τα μερίδια που κατέχει, το οποίο δεν έχει χαρακτήρα αξιογράφου (άρθρο 75 § 1).

Από την παραπάνω ανάλυση προκύπτουν τα ακόλουθα:

α) Το εταιρικό κεφάλαιο είναι μέρος του συνόλου των εισφορών των εταίρων.

β) Για τη σύσταση μίας ΙΚΕ δεν είναι απαραίτητη η ύπαρξη και των τριών ειδών εισφορών (κεφαλαιακές - εξωκεφαλαιακές - εγγυητικές). Είναι απαραίτητη, όμως, σε κάθε περίπτωση η ύπαρξη κεφαλαιακών εισφορών, που αποτελούν το κεφάλαιο της εταιρείας. Τα άλλα δύο είδη εισφορών (αμφότερα ή ένα από αυτά) μπορεί να συνυπάρχουν με το κεφάλαιο. Δεν επιτρέπεται η σύσταση ΙΚΕ χωρίς κεφάλαιο (κεφαλαιακές εισφορές), δηλ. μόνο με εξωκεφαλαιακές και εγγυητικές εισφορές (άρθρο 77 § 5).

**Τα εταιρικά μερίδια και η μεταβίβασή τους**

Ολα τα είδη εισφορών (κεφαλαιακών - εξωκεφαλαιακών - εγγυητικών) διαιρούνται σε

εταιρικά μερίδια της αυτής ονομαστικής αξίας. Ομως, σε κάθε εταιρικό μερίδιο αντιστοιχεί ένα μόνο είδος εισφοράς (είτε κεφαλαιακής είτε εξωκεφαλαιακής είτε εγγυητικής). Δεν είναι δυνατό το ίδιο μερίδιο να αντιστοιχεί κατά ένα μέρος της αξίας του π.χ. σε κεφαλαιακή και κατ’ άλλο μέρος σε εξωκεφαλαιακή ή εγγυητική εισφορά (άρθρο 76). O αριθμός των μεριδίων κάθε εταίρου είναι υποχρεωτικά ανάλογος προς την αξία της εισφοράς του. Δεν απαιτείται να εμφανίζονται σε μία ΙΚΕ και τα τρία είδη εισφορών ή στην ίδια αναλογία.

Oι εταίροι μπορούν να επιλέξουν ένα ακραιφνώς κεφαλαιουχικό σχήμα, με αποκλειστικά και μόνο κεφαλαιακές εισφορές ή να διαμορφώσουν στο καταστατικό ένα σύστημα με έντονα προσωπικά στοιχεία, όπως παροχή εργασίας και ανάληψη ευθύνης για τα χρέη της εταιρείας (βλ. αιτιολογική έκθεση επί του άρθρου 76).

Με τη μεταβίβαση των μεριδίων της ΙΚΕ απασχολούνται τα άρθρα 83 επ. του Ν. 4072/2012.

Κατ’ αρχήν, η μεταβίβαση των εταιρικών μεριδίων που αντιστοιχούν σε όλα τα είδη των

εισφορών είτε εν ζωή είτε αιτία θανάτου είναι ελεύθερη. Ομως, εταίρος με μερίδια που

αντιστοιχούν σε εξωκεφαλαιακή ή εγγυητική εισφορά, που δεν έχει εξ ολοκλήρου

καταβληθεί, δεν επιτρέπεται να μεταβιβάσει τα μερίδιά του αυτά, εκτός αν εξαγοράσει τις υποχρεώσεις του. Τη μεταβίβαση εταιρικών μεριδίων της ΙΚΕ εν ζωή ή αιτία θανάτου ρυθμίζουν οι διατάξεις των άρθρων 84 και 85 του Ν. 4072/2012. Υπόψη, όμως, και οι διατάξεις της παραγράφου 1 του άρθρου 13 του Ν. 2238/94, που προβλέπουν ότι πριν από τη μεταβίβαση εταιρικών μεριδίων υπάρχει υποχρέωση υποβολής στην οικεία ΔOY δήλωσης απόδοσης του φόρου, με συντελεστή 20%, επί του κέρδους ή της ωφέλειας που πραγματοποιεί ο μεταβιβάζων.

**Σύγκριση της ΙΚΕ με τους άλλους εταιρικούς τύπους**

Το κίνητρο για την καθιέρωση του νέου εταιρικού τύπου της ιδιωτικής κεφαλαιουχικής

εταιρείας ήταν η ανάγκη να εξυπηρετηθεί η μικρομεσαία επιχειρηματική δραστηριότητα με έναν εταιρικό τύπο πιο ευέλικτο και πιο απλό, σε σχέση με τους υπάρχοντες ως τώρα τύπους εταιρειών (προσωπικές εταιρείες - ΕΠΕ - ΑΕ). Αναφέρεται, μάλιστα, ότι ανάλογη προσπάθεια γίνεται και στην Ευρωπαϊκή Ενωση με την προώθηση ενός ευρωπαϊκού τύπου «ιδιωτικής» εταιρείας, που θα ανταποκρίνεται καλύτερα στις πρακτικές ανάγκες της μικρομεσαίας επιχείρησης.

Κρίθηκε ότι στην Ελλάδα αυτό το τελευταίο δεν μπορεί να εξυπηρετηθεί με τους υπάρχοντες εταιρικούς τύπους, επειδή:

· Στις προσωπικές εταιρείες (OE - EE) υπάρχει για τον επιχειρηματία ομόρρυθμο εταίρο ο

βραχνάς της απεριόριστης και σε ολόκληρο ευθύνης του για τα χρέη της εταιρείας.

· Oι ανώνυμες εταιρείες, λόγω του κεφαλαιουχικού τους χαρακτήρα, ταιριάζουν περισσότερο στις μεγάλες επιχειρήσεις.

· Και οι ΕΠΕ, που αποτελούν τον ενδιάμεσο, μεταξύ των δύο ανωτέρω, τύπο και διέπονται από μία γερασμένη νομοθεσία (Ν. 3190/55), δεν μπορούν να παίξουν τον ρόλο που προορίζει ο νομοθέτης για τις ΙΚΕ, κυρίως λόγω της απαιτούμενης διπλής πλειοψηφίας στη λήψη αποφάσεων και της γραφειοκρατικής συχνής συμβολαιογραφικής παρέμβασης στις βασικές αποφάσεις των οργάνων της ΕΠΕ.

Εξάλλου, οι διατάξεις του άρθρου 120 του Ν. 4072/2012, σε συνδυασμό με εκείνες του

άρθρου 107 του ίδιου νόμου, ενθαρρύνουν και διευκολύνουν τη μετατροπή των υφιστάμενων ΕΠΕ σε ΙΚΕ, μειώνοντας αισθητά τα απαιτούμενα ποσοστά για τη λήψη της σχετικής απόφασης των εταίρων της πρώτης. Και η ρύθμιση αυτή καταδεικνύει την προτίμηση του Ν. 4072/2012 στις ΙΚΕ σε σχέση με τις ΕΠΕ.

**Φορολογία κερδών ΙΚΕ**

Η ΙΚΕ έχει την ίδια φορολογική μεταχείριση με την ΕΠΕ, δηλαδή τηρεί διπλογραφικά βιβλία και τα καθαρά της κέρδη φορολογούνται με τους ίδιους συντελεστές, που ισχύουν για τις ΕΠΕ και τις ΑΕ (βλ. άρθρα 101 § 1, 109 § 1 και 55 § 1 Ν. 2238/94, όπως ισχύουν μετά και τις τροποποιήσεις του πρόσφατου Ν. 4110/2013). Σύμφωνα με την παράγραφο 1 του άρθρου 109 του Ν. 2238/94, όπως τροποποιήθηκε με το άρθρο 9 § 30 του Ν. 4110/2013: Για τα νομικά πρόσωπα της παραγράφου 1 του άρθρου 101 του Ν. 2238/94 ο φόρος υπολογίζεται με συντελεστή είκοσι έξι τοις εκατό (26%) στο συνολικό φορολογητέο εισόδημα. Μεταξύ των νομικών προσώπων της παραγράφου 1 του άρθρου 101 του Ν. 2238/94 καταλέγονται και οι ιδιωτικές κεφαλαιουχικές εταιρείες, ως περίπτωση στ’ που προστέθηκε με το άρθρο 116 § 10 του Ν. 4072/2012. Στα κέρδη που διανέμουν οι ΙΚΕ (τα οποία έχουν φορολογηθεί στην πηγή με συντελεστή 26% κατά τα άνω) γίνεται παρακράτηση φόρου με συντελεστή δέκα τοις

εκατό (10%). Με την παρακράτηση αυτή εξαντλείται η φορολογική υποχρέωση των

δικαιούχων για παραπάνω εισοδήματα.

**2. Η εταιρία περιορισμένης ευθύνης ΕΠΕ**

**ΕΝΝΟΙΑ**

Η εταιρεία περιορισμένης ευθύνης είναι κεφαλαιουχική εταιρεία με νομική προσωπικότητα, για τα χρέη της οποίας ευθύνεται μόνο η ίδια με την περιουσία της. Σύμφωνα με το άρθρο 3 του Ν.3190/1955, η Εταιρεία Περιορισμένης Ευθύνης είναι εμπορική κατά το τυπικό σύστημα και οι πράξεις της είναι πάντα εμπορικές, έστω και αν ο σκοπός αυτής δεν είναι εμπορική επιχείρηση, ωστόσο απαγορεύεται η άσκηση ορισμένων δραστηριοτήτων, όπως τραπεζικές, ασφαλιστικές, χρηματιστηριακές, διαχείριση χαρτοφυλακίου αξιογράφων, διαχείριση αμοιβαίων κεφαλαίων, χρηματοδοτική μίσθωση, πρακτορεία επιχειρηματικών απαιτήσεων, προώθηση και υλοποίηση επενδύσεων υψηλής τεχνολογίας και αθλητικές δραστηριότητες.

**ΧΑΡΑΚΤΗΡΙΣΤΙΚΑ**

Κύριο χαρακτηριστικό της ΕΠΕ που την διακρίνει από την ΑΕ είναι ο συνδυασμός προσωπικών και κεφαλαιουχικών στοιχείων.

Τα βασικά χαρακτηριστικά της Ε.Π.Ε είναι:

Η διαίρεση του κεφαλαίου σε μερίδες συμμετοχής κάθε μία εκ των οποίων αποτελείτε από εταιρικά μερίδια.

Συγκεκριμένοι όροι δημοσιότητας κατά την ίδρυση της αλλά και καθ’ όλη τη διάρκεια της ζωής της.

Η ορισμένη διάρκεια της αν και η παράλειψη αναγραφής της διάρκειας δεν αποτελεί λόγο ακυρότητας της εταιρίας

Η περιορισμένη ευθύνη των εταίρων

Η λήψη αποφάσεων κατά πλειοψηφία πλέον του μισού του όλου αριθμού των εταίρων, που εκπροσωπούν πλέον του μισού του όλου εταιρικού κεφαλαίου.

Η ύπαρξη δύο οργάνων, ήτοι της Γενικής Συνέλευσης των εταίρων και του διαχειριστή ή διαχειριστών.

**Η δημοσιότητα / νομική προσωπικότητα**

Η δημοσιότητα στην ε.π.ε πραγματοποιείται με καταχώριση του καταστατικού στο Γ.Ε.ΜΗ με έλεγχο της νομιμότητας από τις υπηρεσίες αυτού και με διαβίβαση των στοιχείων και εγγράφων στο μητρώο ε.π.ε, που τηρείται στα πρωτοδικεία (άρθ. 13 § 15 Ν 3853/10, Κ1 – 1471/ 19. 5. 11 της ΓΓΕ και άρθ. 8 §1 και 4 N 3190/55).

Με σύγχρονη δημοσίευση εντός μηνός αντιγράφου της εταιρικής σύμβασης στο φ.ε.κ α.ε και ε.π.ε (άρθρο 9§1 Ν 3190/55) . Η εταιρία αποκτά νομική προσωπικότητα μόλις ολοκληρωθούν οι διατυπώσεις δημοσιότητας με τη συστατική δημοσιότητα στο Γ.Ε.ΜΗ (άρθ. 13§ 15 3853/2010).

**Κεφάλαιο ΕΠΕ**

Σύμφωνα με τον νόμο 4111/2013 το κεφάλαιο της Ε.Π.Ε. δεν μπορούσε να είναι κατώτερο των 2.400 ευρώ. Όμως με νέο νόμο 4156/2013 καταργεί πλέον το ελάχιστο ποσό κεφαλαίου για την σύσταση των Ε.Π.Ε. Έτσι Το κεφάλαιο της εταιρείας καθορίζεται από τους εταίρους χωρίς περιορισμό. Το άρθ. 9 Ν 4156/13 αντικαθιστά την παρ. 1 του Ν 3190/55: « το κεφάλιο της ε.π.ε καθορίζεται από τους εταίρους χωρίς περιορισμό. Κάθε διάταξη περί καταβεβλημένου κεφαλαίου της εταιρίας καταργείται» .

**Μερίδα συμμετοχής – εταιρικά μερίδια**

Το άρθρο 10 Ν 4156/13 που αντικαθιστά την παρ. 2 του άρθ. 4 του Ν 3190/55 : « κάθε εταίρος μετέχει στην εταιρία με μία μερίδα συμμετοχής και με περισσότερα εταιρικά μερίδια, τα οποία αποτελούν τη μερίδα συμμετοχής του, αν η εισφορά του είναι πολλαπλάσια του ελάχιστου ποσού της μερίδας συμμετοχής σύμφωνα με το καταστατικό».

Το κεφάλαιο της Ε.Π.Ε. διαιρείται σε εταιρικά μερίδια. Το σύνολο των μεριδίων ενός εταίρου αποτελούν την εταιρική του μερίδα.

Κάθε εταίρος μετέχει στην εταιρεία μόνον με μία μερίδα συμμετοχής και με περισσότερα εταιρικά μερίδια, τα οποία αποτελούν την μερίδα συμμετοχής του, αν η εισφορά του είναι πολλαπλάσια του ελάχιστου ποσού της μερίδας συμμετοχής σύμφωνα με το καταστατικό.

Για τις εισφορές σε είδος εάν η αποτίμηση της εισφοράς είναι κατώτερη της οριζόμενης στο καταστατικό ή πολλαπλάσιου αυτής συμπληρώνεται με ευρώ μέχρι τα ποσά αυτά.

Τα εταιρικά μερίδια, με βάση την παράγραφο 2 του άρθρου 1 του Ν.3190/55 δεν μπορούν να παρασταθούν με αξιόγραφα. Μόνο για ολόκληρη τη μερίδα συμμετοχής του εταίρου στην Ε.Π.Ε. μπορεί να εκδοθεί έγγραφο από την εταιρία, που αποτελεί απλώς απόδειξη της εταιρικής ιδιότητας και πρέπει να αναγράφει την ένδειξη «ΑΠΌΔΕΙΞΗ ΜΗ ΦΈΡΟΥΣΑ ΧΑΡΑΚΤΉΡΑ ΑΞΙΌΓΡΑΦΟΥ».

Η Ε.Π.Ε. βάση νόμου δεν μπορεί να αποκτήσει τα δικά της μερίδια.

Σε κάθε εταιρικό μερίδιο διακρίνονται τα εξής:

• ονομαστική αξία, που είναι ίση με το πηλίκο της διαίρεσης του εταιρικού κεφαλαίου δια του αριθμού των εταιρικών μεριδίων.

• Λογιστική ή εσωτερική, που υπολογίζεται ως το πηλίκο της διαιρέσεως της καθαρής περιουσίας δια του αριθμού των εταιρικών μεριδίων.

•Αγοραία αξία, που διαμορφώνεται στην αγορά.

**Αύξηση εταιρικού κεφαλαίου**

Η αύξηση του κεφαλαίου είναι πολύ συνηθισμένη, σε αντίθεση με τη μείωση αυτού που

σπανίζει.

Η αύξηση του εταιρικού κεφαλαίου μπορεί να γίνει μόνο με τροποποίηση του καταστατικού, έπειτα από απόφαση της συνελεύσεως των εταίρων. Η απόφαση πρέπει να ληφθεί με πλειοψηφία τουλάχιστον των τριών τετάρτων του όλου αριθμού των εταίρων, που εκπροσωπούν τα τρία τέταρτα του όλου εταιρικού κεφαλαίου.

Οι λόγοι αύξησης είναι οι παρακάτω:

• Με αύξηση του αριθμού των εταιρικών μεριδίων

• Με αύξηση της ονομαστικής αξίας των μεριδίων

• Με απορρόφηση άλλης εταιρίας

• Με κεφαλαιοποίηση αποθεματικού

• Με κεφαλαιοποίηση της πιστωτικής διαφοράς της αξίας περιουσιακών στοιχείων

**Μείωση εταιρικού κεφαλαίου**

Γενικά, η διαδικασία που τηρείται για τη μείωση του εταιρικού κεφαλαίου είναι η ίδια με εκείνη την αύξηση. Με μόνη διαφορά ότι κατά τη μείωση του κεφαλαίου απαιτείται η δημοσίευση περιλήψεως της αποφάσεως των εταίρων και η τήρηση δίμηνης προθεσμίας αναμονής πριν υπογραφεί το συμβολαιογραφικό έγγραφο. Η πρόσθετη αυτή δημοσίευση επιβάλλεται από το νόμο για την εξασφάλιση των συμφερόντων των δανειστών -περίπτωση που δεν συντρέχει όταν έχουμε αύξηση του εταιρικού κεφαλαίου.

Οι λόγοι που επιβάλλουν τη μείωση του εταιρικού κεφαλαίου είναι:

• Μείωση του εταιρικού κεφαλαίου λόγω εξόδου εταίρου από την εταιρεία Κάθε εταίρο έχει το δικαίωμα να αποχωρήσει από την εταιρεία για σπουδαίο λόγο, κατόπιν αποφάσεως του αρμοδίου δικαστηρίου.

• Μείωση του εταιρικού κεφαλαίου λόγω αποκλεισμού εταίρου από την εταιρεία.

• Μείωση του εταιρικού κεφαλαίου επειδή πλεονάζει.

• Μείωση του εταιρικού κεφαλαίου λόγω ζημιών. Αυτή μπορεί να αποφασισθεί προαιρετικά

από τη συνέλευση των εταίρων, εφόσον οι ζημίες της εταιρείας δεν έχουν φθάσει το μισό (1/2) του εταιρικού κεφαλαίου. Σε περίπτωση, απώλειας του 1/2 του εταιρικού κεφαλαίου οι διαχειριστές υποχρεούνται να συγκαλέσουν τη συνέλευση των εταίρων για να αποφασίσει αν θα διαλυθεί η εταιρεία ή θα γίνει ανάλογη προς το ύψος των ζημιών μείωση του κεφαλαίου.

**ΟΡΓΑΝΑ ΔΙΟΙΚΗΣΗΣ**

Καταρχάς, θα πρέπει να απαριθμήσουμε τα όργανα διοίκησης της Ε.Π.Ε. Πρώτο και κύριο όργανο είναι η Συνέλευση των εταίρων ενώ το δεύτερο όργανο διοίκησης είναι ο, ή οι Διαχειριστές.

**Η Συνέλευση Των Εταίρων**

Η Συνέλευση των εταίρων (Νικόλαος Κ. Ρόκας σ. 534-540) είναι το ανώτατο όργανο της εταιρίας, το οποίο είναι αρμόδιο να αποφασίζει για κάθε ζήτημα που αφορά την εταιρία, οι αποφάσεις δε που λαμβάνει δεσμεύουν όλους τους εταίρους είτε αυτοί διαφωνούν είτε μη. Η Συνέλευση συνεδριάζει σε κάθε περίπτωση μια φορά το χρόνο και όποτε υφίσταται θέμα το οποίο ανήκει στην αρμοδιότητά της όπως οι τροποποιήσεις του καταστατικού, ο διορισμός και η ανάκληση των διαχειριστών, η έγκριση των ετήσιων οικονομικών καταστάσεων που ανήκουν στην αποκλειστική αρμοδιότητά της.

Η Συνέλευση συγκαλείται από τους διαχειριστές με την αποστολή προσκλήσεων και την σχετική ενημέρωση για τα θέματα της ημερήσιας διάταξης που πρόκειται να συζητηθούν, σύμφωνα με τα όσα ορίζονται ειδικότερα στο νόμο. Δικαίωμα συμμετοχής στη συνέλευση έχει κάθε εταίρος που έχει εγγραφεί στα βιβλία της εταιρίας. Για τη λήψη έγκυρης απόφασης απαιτείται πλειοψηφία άνω του μισού του συνολικού αριθμού των εταίρων, οι οποίοι ταυτόχρονα εκπροσωπούν και ποσοστό άνω του μισού του εταιρικού κεφαλαίου, απαιτείται δηλαδή αριθμητική και κεφαλαιουχική πλειοψηφία. Ο νόμος ορίζει θέματα για τα οποία απαιτείται αυξημένη πλειοψηφία δηλαδή τα 3/4 των εταίρων και του εταιρικού κεφαλαίου, ενώ για κάποια ιδιαίτερα σημαντικά θέματα απαιτείται ομοφωνία. Οι αποφάσεις της συνέλευσης καταχωρούνται στο Βιβλίο Πρακτικών και κάθε εταίρος έχει δικαίωμα να ζητά και αν λαμβάνει απόσπασμα των πρακτικών.

**Οι Διαχειριστές**

Η διαχείριση και εκπροσώπηση της εταιρίας ασκείται από τους διαχειριστές, οι οποίοι αποφασίζουν για όλα τα θέματα τα οποία δεν ανήκουν στην αρμοδιότητα της Συνέλευσης όπως επιδίωξη εταιρικού σκοπού, διοίκηση εταιρίας. Βάση νόμου η διαχείριση και εκπροσώπηση ανήκει από κοινού σε όλους τους εταίρους. Όπως προαναφέρθηκε η Συνέλευση με απόφαση της διορίζει αλλά και ανακαλεί τους διαχειριστές. Η εν λόγω απόφαση αναθέτει τη διαχείριση και εκπροσώπηση της εταιρίας σε ένα ή περισσότερα πρόσωπα, εταίρους ή μη για ορισμένη ή αόριστη χρονική περίοδο. Συνήθως η διαχείριση ανατίθεται από κοινού ή ξεχωριστά για την αποφυγή δυσχερειών στην πράξη. Τέλος επισημαίνεται ότι ο διορισμός αλλά και κάθε μεταβολή που αφορά τους διαχειριστές υπόκειται στις διατυπώσεις δημοσιότητας όπως παρουσιάστηκε παραπάνω.

2.7 **ΛΥΣΗ ΕΠΕ**

Η εταιρία περιορισμένης ευθύνης λύεται:

• Λύση της Ε.Π.Ε. με απόφαση της Γενικής Συνέλευσης. Η Γενική Συνέλευση των εταίρων έχει το δικαίωμα να αποφασίσει τη λύση της εταιρίας χωρίς να απαιτείται σπουδαίος λόγος.

Για να ληφθεί μία τέτοια απόφαση θα πρέπει να υπάρχει πλειοψηφία των τριών τετάρτων του όλου αριθμού των εταίρων εκπροσωπούντων τα τρία τέταρτα του όλου εταιρικού κεφαλαίου. Η πλειοψηφία αυτή μπορεί να είναι διαφορετική σε περίπτωση που αυτό προβλέπεται στο καταστατικό της εταιρίας.

• Λύση της Ε.Π.Ε. λόγο πτώχευσης. Η νομική προσωπικότητα της εταιρίας εξακολουθεί να υπάρχει για τα απαραίτητα της πτωχευτικής διαδικασίας. Η πτώχευση της Ε.Π.Ε δεν σημαίνει και την πτώχευση των εταίρων της, λόγω του περιορισμού της ευθύνης τους. Σε περίπτωση πτώχευσης ενός εταίρου της Ε.Π.Ε., δεν επέρχεται λύση αυτής εκτός και αν υπάρχει τέτοια πρόβλεψη στο καταστατικό.

• Λύση της Ε.Π.Ε. με δικαστική απόφαση. Σύμφωνα με το άρθρου 44 του Ν.3190/55, μία εταιρία περιορισμένης ευθύνης μπορεί να λυθεί με δικαστική απόφαση, μετά από αίτηση κάποιου ή κάποιων εταίρων που εκπροσωπούν τουλάχιστον το ένα δέκατο του εταιρικού κεφαλαίου αλλά με την προϋπόθεση ότι υπάρχει σπουδαίος λόγος. Σπουδαίος λόγος, είναι ο οποιοσδήποτε λόγος που μπορεί να προκαλέσει την αδυναμία της εταιρίας να λειτουργήσει ή να πραγματοποιήσει το σκοπό της. Τέτοιος λόγος θεωρείται ενδεικτικά, η σοβαρή ασθένεια ενός εταίρου, όταν αυτός κατέχει τέτοιο ποσοστό και τέτοια θέση στην εταιρία, ώστε η συνέχιση αυτής να καθίσταται προβληματική ή άλλος λόγος μπορεί να θεωρηθεί η κακή πορεία των εταιρικών υποθέσεων. Η αγωγή με την οποία ζητείται η λύση της εταιρίας, στρέφεται κατά της ίδιας της εταιρίας

•Λύση της Ε.Π.Ε. λόγω διατάξεων νόμου ή καταστατικού. Υπάρχουν διάφορες περιπτώσεις που ορίζει ο νόμος τη λύση μιας Ε.Π.Ε.. Τέτοιες περιπτώσεις αφορούν παραβίαση διατάξεων του νόμου ή διατάξεων του καταστατικού. Αναλυτικότερα:

⎝

Σε περίπτωση που μία Ε.Π.Ε., δεν ακολουθήσει τις διατάξεις του άρθρου 7 του

Ν.3190/55,κατά τη σύσταση της αλλά και κατά τη λειτουργία της, όπως είναι η τήρηση του ελάχιστου ορίου κεφαλαίου και εταιρικού μεριδίου, καθώς και τις διατάξεις του άρθρου 6 και συγκεκριμένα της παραγράφου 1 που ορίζει ότι η εταιρική σύμβαση σύστασης της πρέπει να είναι συμβολαιογραφικό έγγραφο, η εταιρία θεωρείται άκυρη με δικαστική απόφαση που σημαίνει την πρόωρη λύση της.

Επίσης η εταιρία λύεται αν ο σκοπός της είναι παράνομος ή αντίκειται στη δημόσια τάξη ή αν όλοι οι ιδρυτές όταν υπογράφηκε η σύμβαση, δεν είχαν ικανότητα για δικαιοπραξία.

Αν για οποιοδήποτε λόγο το εταιρικό κεφάλαιο μειωθεί κατά το ήμισυ, οι διαχειριστές της εταιρίας έχουν την υποχρέωση να συγκαλέσουν τη συνέλευση των εταίρων για να

αποφασίσουν αν θα διαλυθεί η εταιρία ή θα προχωρήσει σε μείωση του κεφαλαίου (άρθρο 45 Ν.3190/55).

Σε περίπτωση που δεν ληφθεί απόφαση από τη συνέλευση των εταίρων για μείωση του

κεφαλαίου μέσα σε δέκα πέντε ημέρες από την ημέρα κοινοποιήσεως προς την εταιρία της δικαστικής απόφασης που προσδιορίζει την αξία της μερίδας συμμετοχής του εξερχόμενου εταίρου ή εάν δεν ακολουθήσει εντός εύλογου χρόνου η διαδικασία του άρθρου 42, το οποίο ορίζει τη διαδικασία μειώσεως του εταιρικού κεφαλαίου, ο εξερχόμενος εταίρος μπορεί να ζητήσει από το δικαστήριο τη λύση της εταιρίας (παρ.2 άρθρο Ν.3190/55).

**Εκκαθάριση**

Σε περίπτωση λύσης της Ε.Π.Ε. με την προϋπόθεση ότι η λύση της δεν πραγματοποιείτε λόγω κήρυξής της σε πτώχευση ακολουθεί το στάδιο εκκαθάρισης βάση του άρθρου 46 Ν.3190/55.

Σκοπός της εκκαθάρισης είναι η ρευστοποίηση της εταιρικής περιουσίας η εξόφληση όλων των υποχρεώσεων της εταιρίας και η διανομή στους εταίρους του τυχόν απομένοντος υπολοίπου.

Η εταιρία ώσπου να περατωθεί η εκκαθάριση εξακολουθεί να λειτουργεί αποκλειστικά για τις ανάγκες της εκκαθάρισης, αυτό όμως δεν σημαίνει ότι οι συμβάσεις υπό εκτέλεση δεν πρέπει να αποπερατωθούν ή ότι κάποιες δευτερεύουσες εμπορικές πράξεις δεν μπορούν να γίνουν.

Η Ε.Π.Ε. κατά την εκκαθάριση διατηρεί την επωνυμία της στην οποία όμως

προστίθεται και ο όρος «Υπό Εκκαθάριση».

Η Συνέλευση των Εταίρων διατηρεί την κυριαρχική εξουσία της στην εταιρία, μέχρι την οριστική παύση των εργασιών της, ενώ οι διαχειριστές ενεργούν την εκκαθάριση εκτός και αν το καταστατικό ορίζει άλλους εκκαθαριστές ή η συνέλευση των εταίρων αποφάσισε διαφορετικά

**35.** Πoια είvαι τα κύρια χαρακτηριστικά γvωρίσματα μιας Εταιρείας Περιορισμένης Ευθύνης (Ε.Π.Ε.);